VENDIM
Nr. 171, datë 15.6.2026

[bookmark: _Hlk180673981]MBI MIRATIMIN E DISA NDRYSHIMEVE NË VENDIMIN E BORDIT TË ERE-s NR. 197, DATË 15.8.2025, “MBI LICENCIMIN E SHOQËRISË ‘KËLCYRA 2020’ SHPK NË VEPRIMTARINË E PRODHIMIT TË ENERGJISË ELEKTRIKE NGA HEC ‘KLISYRË’, ME KAPACITET PRODHUES 2 mw”

[bookmark: _Hlk86734997]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; neneve, 77–89 dhe 113 të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 15.6.2026, mbasi shqyrtoi relacionin me nr. 85/7 prot., datë 11.6.2026, si dhe informacionin shtesë me nr. 85/8, datë 12.6.2026, të përgatitura nga Drejtoria e Licencimit, Autorizimeve dhe Garancisë së Origjinës dhe Drejtoria Juridike dhe Zgjidhjes së Mosmarrëveshjeve “Mbi rishikimin e vendimit të Bordit të ERE-s nr. 197, datë 15.8.2025 ‘Mbi licencimin e shoqërisë ‘Këlcyra 2020’ sh.p.k. në veprimtarinë e prodhimit të energjisë elektrike nga HEC ‘Klisyrë’, me kapacitet prodhues 2 mw”’,
konstatoi se: 
- Bordi i ERE-s, me vendimin nr. 197, datë 15.8.2025, ka vendosur të licencojë shoqërinë “Këlcyra 2020” sh.p.k. në veprimtarinë e prodhimit të energjisë elektrike nga HEC “Klisyrë”, me kapacitet prodhues 2 mw, me vendndodhje në zonën kadastrale 2170, nr. pasurie 1071, Klisyrë, Tropojë, për një afat 30-vjeçar. 
- Në dispozitivin e vendimit nr. 197/2025, ERE, gjithashtu, ka vendosur ndër të tjera detyrimin për shoqërinë që përpara fillimit të operimit, shoqëria duhet të depozitojë në ERE lejen e përdorimit të burimit ujor për prodhimin e energjisë elektrike nga HEC “Klisyrë”, për kapacitetin 2 mw, si dhe të dokumentojë në ERE ndërtimin dhe vënien në punë të HEC-it brenda datës 31.12.2025.
- Po ashtu me fillimin e operimit, por jo më vonë se 60 (gjashtëdhjetë) ditë nga ky fakt, shoqëria duhet të dokumentojë në ERE testimin e veprës si dhe brenda datës 1.1.2026, duhet të depozitojë marrëveshjen e rinovuar për shërbimet e kontabilitetit. 
- Me shkresën e protokolluar në ERE me nr. 2038/10 prot., datë 20.8.2025, Ministria e Infrastrukturës dhe Energjisë (MIE) ka bërë me dije se shoqëria ka kërkuar pajisjen me faturën e pagesës sipas VKM-së nr. 822/2025, të ndryshuar, për marrjen e miratimit përfundimtar për zgjerimin e kapacitetit të HEC “Këlsyrë” dhe me shkresën nr. 2462/1 prot., datë 24.4.2025, ajo ka sqaruar shoqërinë se, referuar pikës 2, të nenit 49, të ligjit nr. 43/2015, të ndryshuar me ligjin nr. 61/2020, miratimi për ndërtimin e kapaciteteve prodhuese të energjisë bëhet nëpërmjet procesit konkurrues. Në fund të shkresës MIE sjell në vëmendje të ERE-s se nuk ka miratuar zgjerimin e kapacitetit të HEC-it ekzistues “Këlsyrë”.
[bookmark: _GoBack]- Në vijim të korrespondencës së zhvilluar me shoqërinë dhe MIE-n, Bordi i ERE-s, me vendimin nr. 288, datë 13.11.2025, vendosi fillimin e procedurës për rishikimin e vendimit nr. 197/2025, me qëllim vlerësimin e fakteve dhe rrethanave të nevojshme që lidhen me aplikimin shoqërisë për licencim në veprimtarinë e prodhimit të energjisë elektrike dhe objektin e kërkesës së këtij aplikimi. 
- Në mbledhjen e Bordit të ERE-s të datës 12.12.2025, u referua informacioni nr. 2038/21 prot., datë 12.12.2025 dhe u konstatua se ishte e paqartë nëse shoqëria kishte paraqitur aplikim pranë MIE-s dhe ky ishte refuzuar nga ana e saj apo shkresa e MIE-s drejtuar shoqërisë dhe ato në vijim drejtuar ERE-s, referonin vetëm legjislacionin përkatës në fuqi për ndjekjen e një procedurë të tillë.
- Në lidhje me sqarimin e rrethanave sa më sipër, u planifikuan disa seanca dëgjimore, ku për seancën dëgjimore të datës 9.12.2025, është lajmëruar shoqëria me shkresën nr. 2038/19 prot., datë 21.11.2025, dhe me email-in e datës 3.12.2025. Ndërsa për seancën dëgjimore të datës 24.2.2026, të planifikuar të zhvillohej me përfaqësues të MIE-s dhe shoqërisë, janë dërguar shkresat nr. 2028/23 prot., datë 22.12.2025, nr. 85/1 prot., datë 14.1.2026, dhe shkresa nr. 67/1 prot., datë 18.2.2026. Në seancat e planifikuara nga ERE nuk janë paraqitur as përfaqësues nga MIE dhe as nga shoqëria.
- Ndërsa me shkresën nr. 627 prot., datë 12.2.2026, shoqëria “Këlcyra 2020” sh.p.k. ka kërkuar informacion mbi vlefshmërinë e licencës. ERE, me shkresën nr. 627/1 prot., datë 18.2.2026, ka sqaruar shoqërinë, se sikurse është në dijeni, licenca e miratuar me vendimin nr. 197/2025 përmbante kushte të posaçme, të paplotësuara nga shoqëria, veçanërisht kushtin për fillimin e operimit të centralit.
- Për gjithë sa më sipër dhe me qëllim përfundimin e procedurës së nisur me vendimin nr. 288/2025, ERE, me shkresën nr. 85/3 prot., datë 24.3.2026, ka kërkuar nga MIE një qëndrim përfundimtar nëse shoqëria kishte paraqitur aplikimin për zgjerimin e kapacitetit dhe nëse ekzistonte një vendimmarrje përfundimtare në lidhje me këtë aplikim.
- Me shkresën e protokolluar në ERE me nr. 85/4 prot., datë 7.5.2026, MIE ka konfirmuar se qëndrimi i saj mbetet i pandryshuar dhe se, bazuar në pikën 2 të nenit 49 të ligjit nr. 43/2015, të ndryshuar, miratimi për ndërtimin e kapaciteteve prodhuese të energjisë bëhet vetëm nëpërmjet procesit konkurrues. Ky qëndrim i është vënë në dispozicion dhe shoqërisë nëpërmjet shkresës së ERE-s nr. 85/5 prot., datë 15.5.2026. 
- Gjithashtu, evidentohet se shoqëria nuk ka përmbushur kushtet e vendosura në vendimin nr. 197/2025, pasi nuk ka depozituar dokumentacionin e kërkuar pranë ERE-s dhe nuk është paraqitur në seancat dëgjimore. 
- Fillimi i efekteve juridike të vendimit nr. 197/2025 ishte i kushtëzuar me depozitimin e lejes së përdorimit të burimit ujor, dokument i cili nuk rezulton të jetë depozituar, ndaj kushti ndalues mbetet në fuqi dhe licenca nuk ka filluar ende efektshmërinë e saj. 
- Së fundi, në ERE është depozituar shkresa e shoqërisë “Këlcyra 2020” sh.p.k., protokolluar me nr. 85/6 prot., datë 11.6.2026, me anë të së cilës shoqëria shprehet se do t’i drejtohet MIE-s për ish-HEC Këlcyrë, pasi nuk është me koncesion, por është privatizuar dhe se mbetet në dispozicion të ERE-s për të ofruar çdo dokumentacion ose sqarim të mëtejshëm që mund të nevojitet, por nuk rezulton që bashkëlidhur të jetë depozituar ndonjë dokument që të afektojë këtë vendimmarrje.
- Aktualisht, pas marrjes së qëndrimit të MIE-s, dokument që nuk disponohej në momentin e licencimit, si dhe në mungesë të argumenteve, apo dokumenteve shtesë nga shoqëria dhe për shkak të mospjesëmarrjes së saj në seancat dëgjimore, vlerësohet se jemi në kushtet e rishikimit të vendimit nr. 197/2025, ku pika 6 e tij parashikon rishikimin në rast të mosplotësimit të kushteve të përcaktuara apo depozitimit të akteve të ndryshme nga ato që kanë shërbyer për marrjen e vendimit, dhe konkretisht ndryshimin e pikës 1 të tij, duke refuzuar kërkesën e shoqërisë për licencim. Me ndryshimin e vendimit si më sipër vlerësohet se pikat 2, 3, 4, 5 dhe 6 të vendimit shfuqizohen.
- Në nenin 113 të ligjit nr. 44/2015, “Kodi i Procedurave Administrative i Republikës së Shqipërisë”, parashikohet se një akt administrativ mund të ndryshohet nga organi kompetent me një akt të ri me shkrim. 
- Me ndryshimin e këtij vendimi, licenca dhe çdo akt tjetër i nxjerrë në zbatim të tij bëhen të pavlefshme. 
- Në nenin 37, pika 6, germa “b”, të ligjit nr. 43/2015, “Për sektorin e energjisë elektrike”, të ndryshuar, dhe në nenin 4, pika 3, germa “b”, të rregullores “Për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar, parashikohet se prodhuesit e lidhur me rrjetin kombëtar me kapacitet të instaluar deri në 1 mw nuk janë të detyruar të pajisen me licencë për prodhimin e energjisë elektrike.
Për gjithë sa më sipër, Bordi i ERE-s 

VENDOSI:

1. Miratimin e disa ndryshimeve në vendimin e bordit të ERE-s nr. 197, datë 15.8.2025, si vijon:
a) Pika 1 e vendimit të Bordit të ERE-s nr. 197, datë 15.8.2025, ndryshon dhe bëhet:
1. Të refuzojë kërkesën e shoqërisë “Këlcyra 2020” sh.p.k. për licencim në veprimtarinë e prodhimit të energjisë elektrike nga HEC “Klisyrë”, me kapacitet prodhues 2 mw, me vendndodhje në zonën kadastrale 2170, nr. pasurie 1071, Klisyrë, Tropojë, për një afat 30-vjeçar. 
b) Pikat 2, 3, 4, 5 dhe 6 të vendimit nr. 197, datë 15.8.2025, shfuqizohen.
2. Me ndryshimin e vendimit si më sipër, licenca dhe çdo akt tjetër i dalë në zbatim të tij bëhen të pavlefshme.
3. Drejtoria e Licencimit, Autorizimeve dhe Garancisë së Origjinës të njoftojë shoqërinë “Këlcyra 2020” sh.p.k., Ministrinë e Infrastrukturës dhe Energjisë, OSSH sh.a., FTL sh.a. dhe ALEPX sh.a., për vendimin e Bordit të ERE-s. 
Ky vendim hyn në fuqi pas botimit në Fletore Zyrtare.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit, në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

KRYETAR
Petrit Ahmeti



